**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 18.05.2023 ora 08.00 – 19.05.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 19.05.2023, ora 08.00**

**RÂURI:**

**Debitele au fost în general staționare**, exceptând râurile din bazinele hidrografice: Someş, Crasna, Barcău, Crişuri, Bega, Timiş, bazinul superior şi mijlociu al Bistriței unde au fost în creştere datorită precipitațiilor prognozate, cedării apei din stratul de zăpadă în zonele montane înalte şi propagării şi numai prin propagare pe cursurile inferioare ale Mureşului şi Jiului şi pe cursul superior al Prutului.

Pe cursul superior şi mijlociu al Jiului şi pe cursul inferior al Oltului debitele au fost în scădere.

În interval s-a situat peste **COTA DE ATENȚIE,** râul Latorița la stația hidrometrică Gura Latoriței (200+10) – jud. VL.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mici (sub 30% din normalele lunare) pe râurile din bazinele hidrografice: Crasna, Caraş, Cerna, Rm. Sărat, Bârlad, Jijia şi pe unii afluenți ai Jiului, Trotuşului, Argeşului superior şi Oltului inferior.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare** exceptând cursurile inferioare ale Someşului, Crişului Negru, Crişului Alb, Mureşului, Begăi şi Timişului unde vor fi în creștere datorită propagării.

Sunt posibile creșteri de niveluri şi debite pe unele râuri din zonele de deal și munte din vestul țării, datorită precipitațiilor sub formă de aversă prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țară (secțiunea Baziaș) în** **intervalul 18.05 – 19.05.2023 a** **fost în creștere, având valoarea de** **8200 m3/s**, peste media multianuală a lunii **mai (7250 m3/s).**

În aval de Porţile de Fier debitele au fost în creștere.

**Debitul la intrarea în țară (secțiunea Baziaș) va fi în creştere (8600 m3/s).**

În aval de Porțile de Fier debitele vor fi în creștere.

**2.** **Situaţia meteorologică în intervalul 18.05.2023, ora 08.00 – 19.05.2023, ora 08.00**

**În ţara:** În regiunile vestice și sud-vestice, pe parcursul zilei vremea a fost rece pentru a doua decadă a lunii mai, iar cerul mai mult noros. În restul țării, valorile termice s-au situat în jurul normelor perioadei, înnorări temporare au fost local în centrul și nord-vestul teritoriului, iar în celelalte zone a predominat cerul variabil. A plouat în Banat, în cea mai mare parte a Crișanei, pe arii restrânse în Maramureș, în vestul Transilvaniei și nordul Olteniei și cu totul izolat în celelalte zone. Au fost mai ales averse, slabe cantitativ, doar în zona montană și submontană din sud-vestul Transilvaniei și din Banat înregistrâdu-se izolat 15...20 l/mp. Vântul a suflat slab și moderat, pe alocuri cu intensificări pe crestele Carpaților Meridionali și de Curbură și în sud-estul teritoriului, în special în deltă. Deși a continuat să fie în diminuare, stratul de zăpadă s-a menținut pe alocuri în zona montană foarte înaltă și aseară la ora 21 măsura -în platformele stațiilor meteorologice- până la 180 cm în Munții Bucegi și 144 cm în Munții Făgăraș, la peste 2000 m. Temperaturile maxime s-au încadrat între 15 grade la Șiria și Dumbrăvița de Codru și 27 de grade la Brăila și Stânca-Ștefănești; la ora 6 valorile termice erau cuprinse între 8 grade la Baraolt și Câmpeni și 18 grade la Sfântu Gheorghe-deltă. La începutul intervalului izolat s-a semnalat ceață în vest.

**La Bucureşti,** Vremea a fost în general frumoasă și în ușoară încălzire. Cerul a fost parțial noros ziua, dar numai trecător în unele cartiere au fost ploi neînsemnate cantitativ și a devenit variabil pe timpul nopții. Vântul a suflat moderat. Temperatura maximă a fost de 23 de grade la stația meteo Băneasa și 24 de grade la Filaret și Afumați; la ora 6 se înregistrau 13 grade în Băneasa, 14 grade la Afumați și 15 grade la Filaret.

**3. Prognoza meteorologică în intervalul 19.05.2023, ora 08.00 – 20.05.2023, ora 08.00**

**În ţara,** Vremea va fi ușor instabilă și se va încălzi în cea mai mare parte a teritoriului. Cerul va fi variabil, cu înnorări, averse și descărcări electrice, în special după-amiaza și seara, în zonele de munte, local în vestul, sudul și centrul țării și pe arii mai restrânse în rest. Izolat vor fi condiții de grindină și de cantități de apă mai însemnate (15...20 l/mp). Vântul va sufla slab și moderat, cu ușoare intensificări îndeosebi pe parcursul zilei în zona montană înaltă, precum și în regiunile sudestice, dar și în timpul averselor, în general cu viteze de 40...60 km/h. Temperaturile maxime se vor încadra între 20 și 28 de grade, iar cele minime vor fi cuprinse între 7 și 17 grade, cu valori mai scăzute în depresiunile intramontane, în special din estul Transilvaniei, până spre 5 grade. Dimineața și noaptea izolat se va semnala ceață.

**La Bucureşti,** vremea se va încălzi, astfel valorile termice se vor situa în jurul normelor climatologice. Cerul va fi variabil, cu înnorări după-amiaza și seara când vor fi condiții pentru averse și descărcări electrice. Vântul va sufla moderat, cu intensificări pe parcursul zilei, posibil și de scurtă durată asociate ploilor, iar noaptea va deveni slab. Temperatura maximă va fi de 25...27 de grade, iar cea minimă va fi de 13...14 grade, ușor mai scăzută în zona preorășenească până spre 11

grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

**Administrația Națională Apele Române** revine cu informații despre poluarea accidentală cu ape de mină (culoare cărămizie) a râului Bistrița pe raza orașului Broșteni, localitatea Holda, județul Suceava, pe o lungime de aproximativ 3 km, în data de 13.05.2023, ora 19.30 precizând că rezultatele analizelor la indicatorul Fier din probele de apa prelevate din cele 3 sectiuni din judetul Neamt in data de 17.05.2023 sunt următoarele:

1. Rau Bistrita – apa de suprafata, pod Lunca:................ Fier (mg/l) = 0,38

2. Rau Bistrita – apa de suprafata, coada lac Izvoru Muntelui:..Fier (mg/l) = 0,29

3. Lac Izvoru Muntelui – apa de suprafata, loc. Hangu:......... Fier (mg/l) = 0,077

Evaluarea rezultatelor indicatorului Fier total din cele 3 probe de apa prelevate, nu au evidentiat depasiri ale concentratiei maxime stabilite pentru clasa a II-a de calitate, conform Ord. 161/2006, valori ce incadreaza apa raului Bistrita clasa a II-a de calitate in sectiunea Rau Bistrita – pod Lunca iar in sectiunile Rau Bistrita – coada lac Izvoru Muntelui si Lac Izvoru Muntelui – loc. Hangu - valoarea determinata a indicatorului Fier total se incadreaza in clasa I de calitate - conform Ord. 161/2006.

Urmare a noilor valori determinate, se confirma faptul ca starea de calitatea apei raului Bistrita a revenit la cea initiala, anterioara incidentului de mediu.

SGA Neamt va continua monitorizarea raului Bistrita din punct de vedere al calitatii apelor conform frecventelor specificate in Manualul de Operare pentru anul 2023, aprobat de ANAR.

**2.3. Pe Marea Neagra**

**ABA Dobrogea Litoral Constanța** informează în data de 18.05.2023, ora 14.40, de existența unui delfin eșuat pe plaja din stațiunea Mamaia, județul Constanța, zona H. Victory, pe linia țarmului.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**APM Neamț** informează telefonic de izbucnirea în data de 18.05.2023, a unui incendiu la centru de colectare mase plastice, materiale textile, adezivi nepericuloși și cartoane aparținând SC APISORELIA, din loc. Săvinești, județul Neamț, ce se manifestă cu degajări mari de fum. pe aprox. 4000 mp.

Incendiul a fost lichidat, pompierii continuă supravegherea. A fost afectată o suprafață de aprox. 4000 mp

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

**A.B.A. Prut-Bârlad**

Judetul Botosani:

- Se mentine situatia de restrictii in alimentarea cu apa pentru piscicultura la folosinta: \* S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. - Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Havarna, sursa ac. Cal Alb - r. Baseu.

Judetul Iasi:

- Se mentine situatia de restrictii in alimentarea cu apa pentru piscicultura la folosintele: \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor. \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

 Judetul Vaslui:

- Se mentin prevederile „Planului de restrictii si folosire a apei in perioade deficitare”, astfel: \* treapta III - ANIF Filiala Teritoriala de Imbunatatiri Funciare Vaslui-Amenajare de irigatii Manjesti sursa acumularea Manjesti.

DIRECȚIA COMUNICARE